"ฟุตซี่"เพิ่มอันดับตลาดหุ้นไทย
ฟุตซี่เพิ่มอันดับตลาดทุนไทยเป็นกลุ่มเกิดใหม่ชั้นนำ ตลท.มั่นใจช่วยดึงดูดกองทุนต่างประเทศตัดสินใจมากขึ้น
21 ก.ย. 2554

ฟุตซี่เพิ่มอันดับตลาดทุนไทยเป็นกลุ่มเกิดใหม่ชั้นนำ ตลท.มั่นใจช่วยดึงดูดกองทุนต่างประเทศตัดสินใจมากขึ้น




นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า การที่ตลาดทุนไทยได้รับการปรับอันดับจากฟุ๊ตซี่ กรุ๊ป (FTSE Group)  เป็นตลาดทุนกลุ่มเกิดใหม่ชั้นนำ (Advanced Emerging Market) 
จากเดิมอยู่ในกลุ่มประเทศตลาดเกิดใหม่ระดับรองมานาน (Secondary Emerging Market) จะช่วยเพิ่มความเชื่อมั่นจากผู้ลงทุนทั่วโลกต่อโครงสร้างพื้นฐานของตลาดทุนไทยว่าอยู่ในระดับชั้นนำของกลุ่มประเทศตลาดเกิดใหม่ ซึ่งจะช่วยดึงดูดการลงทุนจากผู้ลงทุนสถาบันในต่างประเทศให้เข้ามายังตลาดทุนไทยมากยิ่งขึ้น
ทั้งนี้ ปัจจุบันมีกองทุนขนาดใหญ่ทั่วโลกจำนวนมากที่ใช้ดัชนีและเกณฑ์การจัดอันดับของ FTSE เป็นข้อมูลสำคัญในการตัดสินใจลงทุน เช่น กองทุนคาร์ลเปอร์ซึ่งเป็นกองทุนสำรองเลี้ยงชีพแคลิฟอร์เนีย และกองทุนเพื่อความมั่งคั่งของนอร์เวย์ซึ่งเป็นกองทุนที่มีขนาดใหญ่อันดับ 2 ของโลก
อย่างไรก็ดี ตลาดทุนไทยได้รับคัดเลือกให้เฝ้าดูว่าจะมีการปรับขึ้นอันดับมาตั้งแต่เดือนก.ย.ปีก่อน และเพิ่งได้รับการเพิ่มอันดับในวันที่ 21 ก.ย. แต่จะเริ่มมีผลนำไปใช้ในการคำนวณ FTSE Global Equity Index Series ในเดือน มี.ค. 2555 เป็นต้นไป 
FTSE Global Equity Index Series แบ่งกลุ่มตลาดทุนออกเป็น 4 กลุ่ม ได้แก่ กลุ่มตลาดที่พัฒนาแล้ว (Developed Market) กลุ่มตลาดเกิดใหม่ชั้นนำ (Advanced Emerging Market) กลุ่มตลาดเกิดใหม่ระดับรอง (Secondary Emerging Market) และกลุ่มตลาดด้อยพัฒนา (Frontier Market) โดยพิจารณาปรับอันดับตลาดทุนและประกาศผลปีละครั้ง ปัจจุบัน ประเทศที่อยู่ในกลุ่มตลาดเกิดใหม่ชั้นนำ มี 9 ประเทศ ประกอบด้วย บราซิล ฮังการี เม็กซิโก โปแลนด์ แอฟริกาใต้ ไต้หวัน สาธารณรัฐเช็ก มาเลเซีย และตุรกี และในรอบนี้ประเทศไทยเป็นเพียงประเทศเดียวที่ได้รับการปรับอันดับขึ้นอยู่ในกลุ่มตลาดเกิดใหม่ชั้นนำ